# Bubių piliakalnis

### Straipsnis iš Vikipedijos, laisvosios enciklopedijos.

Bubių piliakalnis nuo Dubysos užtvankos

Bubių piliakalnis – piliakalnis Bubiuose, Šiaulių raj., 14 km į pietvakarius nuo Šiaulių, Dubysos upės kairiajame krante, dar vadinamas Pilale.

Greta piliakalnio užtvenkus Dubysą susidarė Bubių tvenkinys, tačiau piliakalnis buvo išsaugotas.

## [taisyti] Istorija

Archeologinių kasinėjimų duomenimis Bubiuose gyventa jau V a. Gyvenvietėje galėjo gyventi apie 200-250 žmonių. Dubysos pilis vok. Dobitzen prie senojo prekybinio kelio, vedusio iš Rygos į Tilžę ant greta Dubysos upės buvusio kalno pastatyta prieš 1230 m. Kalnas buvo paaukštintas ir perkasa atskirtas nuo kalvos, ant kurios buvo įsikūrusi gyvenvietė. Pilyje galėjo būti 50-70 ginkluotų vyrų įgula.

Pilies apylinkėse 1236 m. vasarą plėšikavo Saulės mūšyje sumušti kalavijuočiai. Pilies jie nepaėmė, bet apiplėšė gyvenvietę ir priešpilius. Pilies įgulos pasipriešininmas leido kunigaikščiams Bulioniams suorganizuoti ir sutelkti pakankamas pajėgas, kurios plėšikams pastojo kelią prie Mūšos upės.

1348 m. ir 1358 m. pilį sudegino kryžiuočiai.

## [taisyti] Fortifikacija

Bubių piliakalnis nuo Dubysos

Iš šiaurės, vakarų ir pietų piliakalnį supo Dubysos slėnis, be to, iš vakarų piliakalnį saugojo ir padubysio pelkės. Piliakalnio šlaitai statūs, apie 14 m. aukščio. Piliakalnio aikštelė ovali, apie 80 m. ilgio ir 35 m. pločio. Pietrytinėje piliakalnio dalyje, kur, manoma, stovėjo pilies kuoras ir vartai, apie 35 m. ilgio aikštelė dar paaukštinta 4,5 m.

Pilis buvo medinė, aptverta 5-6 m. aukščio statinių rastų siena, sutvirtinta akmenimis. Prie sienos iš vidinės pusės buvo pakyla pilies gynėjams.

Dubysos pilis buvo viena iš Šiaurės Lietuvos fortifikacinės sistemos grandžių. Už 5 km į šiaurės vakarus stovėjo Sauginių pilis, 15 km į šiaurės rytus - Šiaulių pilis, 6 km į pietryčius - Bauskės pilis ant Normančių piliakalnio, už 23 km į pietus - Pavygailių piliakalnis, už 29 km - Tytuvėnų Bridvaišio piliakalnis, už 23 km į pietvakarius - Pažvarkulio piliakalnis, už 12 km į pietvakarius - Galvydiškės piliakalnis, o už 15 km - Gaidžiapilė, arba Šilo Pavėžupio piliakalnis, 7 km į vakarus - pagrindinė Bulionių pilis ant Girninkų kalno, o 17 km į vakarus - Biržės pilis ant Kalniškių piliakalnio ir 36 km į vakarus - Šatrija.

## [taisyti] Tyrinėjimai

Piliakalnį 1902–1906, 1909 ir 1911 m. tyrinėjo archeologas Liudvikas Kšivickis. Aptiktas iki 1 metro storio kultūrinis sluoksnis su II tūkstantmečio pradžios dirbiniais, kurie gali būti saugomi Sankt Peterburgo Ermitaže kartu su kitais L. Kšivickio kasinėjimų radiniais. Kultūriniame sluoksnyje rasta ir XI–XIV a. daiktų: lanko ir arbaleto strėlių geležinių antgalių, peilių, raktų, šiferinių verpstelių, apdegusio molio gabalų, suanglėjusių kviečių, miežių, rugių, sorų.

Rodomas puslapis "http://lt.wikipedia.org../../../b/u/b/Bubi%C5%B3_piliakalnis.html"

Kategorijos: Lietuvos piliakalniai | Lietuvos pilys | Šiaulių rajonas

##### Views

- Straipsnis
- Aptarimas
- Dabartinė versija

##### Paieška